ABC หวังขายพื้นที่เช่าศูนย์การค้า “ABC Pet World” ได้ 80% ภายในปีนี้
ABC คาดขายพื้นที่เช่าศูนย์การค้า “ABC Pet World” ได้ 80% ภายในปีนี้ เล็งเปิดดำเนินการได้ใน Q4/59 หวังเป็นศูนย์การค้าสัตว์เลี้ยงครบวงจรแห่งแรกในไทย
29 มิ.ย. 2559

นายจิรภัทร วีรชยทองคำ รองกรรมการผู้จัดการ บริษัทแอสเซท ไบร์ท จำกัด (มหาชน) หรือ ABC เปิดเผยว่า บริษัทคาดว่าจะสามารถขายพื้นที่เช่าในโครงการศูนย์การค้า “ABC Pet World” ได้ประมาณ 70-80% ภายในปีนี้ หลังผู้ถือหุ้นบริษัทอนุมัติงบลงทุนในอาคารศูนย์การค้าย่านถนนรามคำแหง ระยะเวลา 30 ปี เพื่อนำมาปรับปรุงรองรับการเปิดศูนย์การค้าสัตว์เลี้ยงครบวงจรดังกล่าว ซึ่งคาดว่าจะเปิดดำเนินการได้ในช่วงไตรมาส 4/59
“การทำโครงการศูนย์การค้า ABC Pet World คือ การสร้างรายได้ทันทีและต่อเนื่อง การเพิ่มศักยภาพในการแข่งขัน การเปิดโอกาสการเข้าถึงกลุ่มลูกค้าใหม่ และการเพิ่มโอกาสในการสร้างรายได้และผลกำไรในอนาคต โดยปัจจุบันมีจำนวนเช่าและผู้ที่สนใจติดต่อเข้ามาจำนวนมาก ซึ่งมีราคาค่าเช่าอยู่ระหว่าง 400-600 บาท โดยแบ่งตามโซน ทางบริษัทคาดการณ์ว่าจะสามารถขายพื้นที่เช่าได้ประมาณ 70-80% ภายในปีนี้”นายจิรภัทร กล่าว 
ทั้งนี้ บริษัทมุ่งหวังให้โครงการศูนย์การค้า ABC Pet World เป็นศูนย์การค้าสัตว์เลี้ยงครบวงจรแห่งแรกที่ใหญ่ที่สุดในเมืองไทยที่รวบรวม ความหลากหลายของธุรกิจ และบริการเกี่ยวกับสัตว์เลี้ยงทุกประเภทมารวมไว้ในสถานที่เดียวกัน เพื่อเป็นแลนด์มาร์คแห่งใหม่สำหรับคนรักสัตว์ “ABC Pet World Largest One Stop Pet Service” ภายในโครงการศูนย์การค้า “ABC Pet World” ประกอบด้วยธุรกิจต่างๆ ดังนี้ Pet Café, Pet Shop, Pet Farm, Pet Spa &amp; Grooming, Pet Hotel และธุรกิจโรงพยาบาลสัตว์ เปิดให้บริการแบบครบวงจรตลอด 24 ชั่วโมง